“หุ้นเอเชีย” เปิดบวก รอผลประชุม “เฟด” คืนนี้
ตลาดหุ้นเอเชียเปิดบวก นักลงทุนจับตาผลประชุมเฟดคืนนี้ เพื่อประเมินแนวทางของเฟดในการสกัดเงินเฟ้อและควบคุมวิกฤตการณ์ในภาคธนาคาร
ตลาดหุ้นเอเชียเปิดบวก นักลงทุนจับตาผลประชุมเฟดคืนนี้ เพื่อประเมินแนวทางของเฟดในการสกัดเงินเฟ้อและควบคุมวิกฤตการณ์ในภาคธนาคาร
22 มี.ค. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ในวันพุธ (22 มี.ค.) ตามเวลาสหรัฐ หรือตรงกับช่วงเช้าตรู่ของวันพฤหัสบดี (23 มี.ค.) ตามเวลาไทย เพื่อประเมินแนวทางของเฟดในการสกัดเงินเฟ้อและควบคุมวิกฤตการณ์ในภาคธนาคาร
ดัชนีนิกเกอิตลาดหุ้นโตเกียวเปิดที่ระดับ 27,298.15 จุด เพิ่มขึ้น 352.48 จุด หรือ +1.31%, ดัชนีฮั่งเส็งตลาดหุ้นฮ่องกงเปิดที่ระดับ 19,428.36 จุด เพิ่มขึ้น 169.6 จุด หรือ +0.88% และดัชนีเซี่ยงไฮ้คอมโพสิตตลาดหุ้นจีนเปิดที่ระดับ 3,263.41 จุด เพิ่มขึ้น 7.75 จุด หรือ +0.23%
โดยผลสำรวจนักวิเคราะห์ส่วนใหญ่เชื่อว่า เฟดจะปรับขึ้นอัตราดอกเบี้ย 0.25% ในการประชุมรอบนี้ ซึ่งจะเป็นการแสดงความเชื่อมั่นของเฟดว่าสามารถรับมือวิกฤตการณ์ในระบบธนาคารขณะนี้ และเฟดจะยังคงให้ความสำคัญกับการสกัดเงินเฟ้อ โดยแม้ว่าตัวเลขเงินเฟ้อชะลอตัวลง แต่ก็ยังสูงกว่าเป้าหมายของเฟดที่ระดับ 2%
ขณะที่ข้อมูลล่าสุดจาก FedWatch Tool ของ CME Group บ่งชี้ว่า นักลงทุนให้น้ำหนัก 84.9% ที่เฟดจะปรับขึ้นอัตราดอกเบี้ย 0.25% สู่ระดับ 4.75-5.00% ในการประชุมครั้งนี้ และให้น้ำหนักเพียง 15.1% ที่เฟดจะคงอัตราดอกเบี้ย